b'\n_START_ARTICLE_\nClaus Sluter\n_START_PARAGRAPH_\nKlausas Sliuteris (Klasas Sliuteris, ol. Claus Sluter, apie 1345\xe2\x80\x931405/06 m.) \xe2\x80\x93 i\xc5\xa1 Nyderland\xc5\xb3 kil\xc4\x99s viduram\xc5\xbei\xc5\xb3 skulptorius.\n_START_SECTION_\nBiografija\n_START_PARAGRAPH_\nKlausas Sliuteris gim\xc4\x97 apie 1340\xe2\x88\x921345 m. Harleme Olandijoje. 1379\xe2\x88\x921385 m. dirbo Briuselyje. Po to tapo Burgundijos hercogo Pilypo II Dr\xc4\x85siojo skulptoriaus Jean de Marville asistentu Di\xc5\xbeone, bei po jo mirties 1389 m. \xe2\x88\x92 hercogo pirmuoju skulptoriumi. Vienu i\xc5\xa1 garsiausi\xc5\xb3 K. Sliuterio ir jo vadovaujam\xc5\xb3 dirbtuvi\xc5\xb3 k\xc5\xabrini\xc5\xb3 tapo projektas \xe2\x80\x9eMoz\xc4\x97s \xc5\xa1ulinys\xe2\x80\x9c \xc5\xa1alia Di\xc5\xbeono buvusiame kartuzie\xc4\x8di\xc5\xb3 vienuolyne (sukurtas apie 1395\xe2\x88\x921406 m.). Kita skulpt\xc5\xabr\xc5\xb3 grup\xc4\x97, vaizduojanti Madon\xc4\x85, \xc5\xa1ventuosius ir hercog\xc4\x85 su \xc5\xbemona buvo sukurta vienuose vienuolyno vartuose. Ji buvo prad\xc4\x97ta Jean de Marville ir i\xc5\xa1likusi ne pilna._NEWLINE_K. Sliuteris k\xc5\xabr\xc4\x97 Pilypo II Dr\xc4\x85siojo kapo projekt\xc4\x85, prad\xc4\x97t\xc4\x85 taip pat Jean de Marville. \xc5\xa0is projektas nebuvo baigtas d\xc4\x97l K. Sliuterio mirties ir v\xc4\x97liau ties juo dirbo skulptoriaus s\xc5\xabn\xc4\x97no Claus de Werve vadovaujamos dirbtuv\xc4\x97s, tod\xc4\x97l nustatyti K. Sliuterio ind\xc4\x97l\xc4\xaf projekte labai sunku. Kapo ged\xc4\x97toj\xc5\xb3 skulpt\xc5\xabr\xc5\xb3 grup\xc4\x97 tikriausiai yra sukurta K. Sliuterio ar atlikta pagal jo projektus. Vienas i\xc5\xa1 ry\xc5\xa1kiausi\xc5\xb3 K. Sliuterio skulpt\xc5\xabros nuopeln\xc5\xb3 buvo fig\xc5\xabr\xc5\xb3 i\xc5\xa1laisvinimas nuo strukt\xc5\xabrin\xc4\x97s\xe2\x88\x92architekt\xc5\xabrin\xc4\x97s paskirties. Jo skulpt\xc5\xabros pasi\xc5\xbeymi monumentalumu ir vaizduojamu emociniu dvasingumu, neb\xc5\xabdingu to meto pranc\xc5\xabz\xc5\xb3 skulpt\xc5\xabrai. K. Sliuterio \xc4\xaftaka pasirei\xc5\xa1k\xc4\x97 XV a. prad\xc5\xbeios ankstyvojoje Nyderland\xc5\xb3 dail\xc4\x97je.'